
ROMÂNIA
JUDEȚUL TIMIȘ
P R I M A R U L
COMUNEI RACOVIȚA

Nr. 316 din 28.01.2026

REFERAT DE APROBARE
la proiectul de hotărâre privind respingerea plângerii prealabile formulate de doamna COROAMĂ Daniela-Felicia împotriva Hotărârii Consiliului Local al comunei Racovița nr. 90/2025 privind impozitele și taxele locale pentru anul 2026
În calitate de autoritate executivă și inițiator al proiectelor de hotărâre, supun spre dezbatere și aprobare Consiliului Local prezentul proiect de hotărâre, care are ca obiect soluționarea plângerii prealabile înregistrate la instituția noastră, formulată de doamna consilier local Daniela-Felicia COROAMĂ. Prin acest demers administrativ se solicită revocarea Hotărârii Consiliului Local nr. 90/2025, prin care au fost stabilite impozitele și taxele locale pentru anul fiscal 2026.
Analizând argumentele expuse în plângerea prealabilă în raport cu cadrul legislativ aplicabil, consider că solicitarea este neîntemeiată, impunându-se respingerea acesteia și menținerea actului administrativ contestat ca fiind legal și temeinic.
În primul rând, critica principală referitoare la neconstituționalitatea actelor normative care au stat la baza adoptării hotărârii – respectiv Legea nr. 239/2025 și O.U.G. nr. 78/2025 – vizează aspecte ce exced competenței administrației publice locale. Primarul și Consiliul Local au obligația de a asigura respectarea legii, neavând atribuții în a cenzura sau a refuza aplicarea unor acte normative intrate în vigoare, sub pretextul neconstituționalității acestora. Controlul constituționalității este atributul exclusiv al Curții Constituționale a României. Până la o eventuală decizie a instanței de contencios constituțional care să constate contrariul, actele normative menționate se bucură de prezumția de legalitate și constituționalitate, fiind obligatorii pentru toate autoritățile publice.
În al doilea rând, procedura de adoptare a Hotărârii nr. 90/2025 a respectat exigențele legale adaptate contextului specific de la finalul anului 2025. Intrarea în vigoare a noilor reglementări fiscale abia în data de 18 decembrie 2025 a creat o situație excepțională, care a impus utilizarea procedurii de urgență prevăzute de art. 7 alin. (13) din Legea nr. 52/2003 privind transparența decizională în administrația publică. Această derogare legală a fost necesară pentru a evita blocarea activității bugetare a comunei și pentru a asigura continuitatea exercitării funcției fiscale începând cu 1 ianuarie 2026.
Referitor la cuantumul taxelor și impozitelor, subliniez că nivelurile aprobate prin Hotărârea nr. 90/2025 au fost stabilite cu precădere la limita minimă permisă de noul Cod Fiscal. Solicitarea subsidiară a petiționarei, de a indexa taxele doar cu rata inflației și de a ignora noile baze de calcul impuse de lege, nu poate fi onorată, întrucât ar conduce la încălcarea obligațiilor legale imperative stabilite de Parlament și Guvern.
Având în vedere necesitatea asigurării stabilității raporturilor juridice fiscale și legalitatea actului administrativ adoptat, propun Consiliului Local adoptarea proiectului de hotărâre în forma prezentată, respingând plângerea prealabilă ca neîntemeiată.

             Valentin-Alexandru CATRINOI
image1.png




